

#Bodach in Chóta Lachtna


<!-- // 
 function footNote(link) {
 openpopup = window.open(link,"openpopup","width=512,height=128,left=256,top=256,resizable=no,scrollbars=1,menubar=1,statusbar=0,toolbar=0");
}
// -->



#### Corpus of Electronic Texts Edition


### Background details and bibliographic information


Bodach in Chóta Lachtna
=======================


Author: [unknown]
-----------------


### File Description

Standish Hayes O'GradyElectronic edition compiled and proof corrections by Beatrix Färber

Funded by UCC, School of History 1. First draft, revised and corrected.Extent of text: 3410 words#### Publication


CELT: Corpus of Electronic Texts: a project of University College, Cork  
College Road, Cork, Ireland

 (2016) Distributed by CELT online at University College, Cork, Ireland.  
Text ID Number: G303022Availability [RESTRICTED] 
Available with prior consent of the CELT project for purposes of academic research and teaching.


#### Sources


**Manuscript sources**2. London, British Library, Egerton 154 (19th century), 7b–9b.
**Edition and translation**2. See below.
**The edition used in the digital edition**2. **Standish Hayes O'Grady**, Bodach in Chóta Lachtna in Silva Gadelica. volume I, London, Williams and Norgate (1892) page 289–296

### Encoding


#### Project Description


CELT: Corpus of Electronic Texts


#### Sampling Declaration


The electronic text covers pages 289–296. The English translation is available in a separate file, T303022.


#### Editorial Declaration


##### Correction


Text has been proof-read twice.


##### Normalization


The electronic text represents the edited text, but punctuation was modified. There are no expansions marked in the printed text. 


##### Quotation


There is no direct speech.


##### Hyphenation


When a hyphenated word (hard or soft) crosses a page-break, the page-break is marked after the completion of the hyphenated word (and punctuation).


##### Segmentation


div0=the tale; p=the paragraph; paragraphs are numbered. Page-breaks are marked pb n=""/; manuscript foliation is marked mls unit="MS folio" n="".


##### Interpretation


Names are not tagged.


### Profile Description


Created: By Irish scribes. 
 (Modern Irish Period) #### Use of language


##### Language: [GA] The text is in Early Modern Irish.


##### Language: [EN] The translated title is in English.


##### Language: [LA] One word is in Latin.


### Revision History


* (2016-02-25) Beatrix Färber (ed.)

* SGML and HTML files created.
* (2016-02-05) Beatrix Färber (ed.)

* File captured, proofread (1,2); encoded; header created; file parsed and validated.




---


#### Corpus of Electronic Texts Edition: G303022


### Bodach in Chóta Lachtna: Author: [unknown]




---

p.289


{MS folio 7b}
¶1] Lá aonaig ocus árdoirechtais do commóradh le Fionn mac 
Cumaill mhic Airt mic Thrénmóir úi Bhaoiscne le secht gcathaib na féinne ocus le secht gcathaib na gnáithféinne ac beinn 
Edair mhic Edgaoithe. Súil dá dtugadar tar muir ocus tar 
mórfhairrge co bfacadar in long luchtmar lánáidbsech fána láinréim 
seoil sin bfairrge anoir co láindírech dá n-ionnsaigid. Innell 
cogaid ocus cointinne uirre, ocus nír chian dóib in tan atchonnarcadar 
in t-aonóglách mór míleta merchalma ac éirghe d'urlannaib a shleg ocus do chrannaib a chraoisech nó gur ghab leithed a 
dhá bonn don tráig ghelghainmide. Lúirech líomtha lánmhaisech 
air. Éidedh daingen dobhriste uime. Sciath donnálainn ós áird a 
ghualann. Clogad cruaidiarainn fána chenn. Cloidem claislethan 
cuilgdhírech ar a thaob chlí. A dhá shleig chrainnremra chróna 
ghéra ina dhá dhorn. Brat scíamach scáirléide fána ghuailnib 
ocus delg óir loiscthe ina lethanbrollach.


¶2] Táinic i láthair Fhinn ocus na féinne ar in innell ocus ar in 
órdugad sin. Ocus do labair Fionn ocus is edh adubairt: ‘Cia thu 
a ghaiscedaig d'folaib uaisle nó anuaisle in domain. Nó cia h-áird 
do na ceithre h-árdaib inar ghabais chucainn?’ ‘Caol an Iarainn as-ainm 



---

p.290



damsa. Mac ríg na Tesáille, ocus in mhéit do shiublas 
don chruinne ó d'fágbas mo thír féin conice so nír fhágbas 
ionnta innse ná oilén gan chur fá áirdchíos mo chloidim ocus 
fám láim féin, ocus is é as mian liom áirdchíos ocus cennas na 
h-Eirenn do breith liom don dulsa. Ní chualamar ariam laoch 
ocus ní fhacamar gaiscedach nach bfuightide fer dá chlaochlód 
in Eirinn’ ar Conán. ‘Ní fuil acht glór óinmide ocus amadáin acam 
ad ghlórsa a Chonáin,’ ar Caol. ‘Óir dá raibe a bfuair bás le secht 
mbliadnaib do na fiannaib i gcionn a mairenn díob dobérainnse 
braon báis ocus begshaogail orra uile i n-aonló amáin. Acht chena 
dogénad ní as réide iná sin lib. Má gheibtidh iomorro in bar 
mesc aonlaoch amáin bérus barr ormsa do rith ná do chomrac ná 
do chorraigecht ní dhénad ní as mó buaidertha ná trioblóide do 
chur oraibse ná ar nech eile acht filledh tar m'ais dom chrích féin 
arís.’ ‘Maisedh in gilla turuis atá againne’ ar Fionn, ‘mar atá 
Caoilte mac Rónáin, ní fuil sé sin mbaile in tan so ocus dá 
mbiadh do chaithfed sé rith letsa. ocus más duine thu a ghaiscedaig ar sé fhanfus i bfarrad na féinne nó dogénus caradrad 
ocus comall leo co dtéighedsa ar chenn Chaoilte co Temair na ríg 
muna bfaghbad ann sin é dogébad go derbtha i gcéis Chorainn 
na bfiann é.’ ‘Déntar amlaid,’ ar Caol.


¶3] Is ann sin do ghluais Fionn sin mbelach ocus ní cian do 
chuaid in tan tarla ar choill aimréid dorcha ocus bóthar fírdomhain 
méise ag gabáil tré chertlár na mórchoille sin. Ní cian do 
chuaid innte in tan tecmaic ar in ndúil diablaide droichdeilbe 
ocus in n-arrachtach éigciallach ocus in fiadfathach {MS folio 8} cretbuide 
cnáimremar ocus cóta fada lachtna co colpa a dhá cos síos air.
Ba shamalta re crann seoil luinge lánmóire gach cos faoi ag 
iomchur chuirp aimriagalta in fhir móir, ocus ba shamalta re 
taob báid bronnfhairsing gach bróg don dá bhróig do bí fá 
chrúba crotacha caimingnecha in fathaig. Ocus leithed méise 
pétair d'íochtar dhóibe buide ar in gcóta lachtna do bí ar in bfer 
mór. Ocus gach coiscéim dá siublad do bhuailedh in t-íochtar 
dóibe buide sin colpada a dhá cos innus go mbainedh fuaim asta 
do chloisfide láinmhíle ferainn uada. Ocus gach uair dá dtógbadh 
a chos do scárdadh lán bairille don ghrellaig suas fána mhásaib 
ocus fána chorp cretbuide air. Do ghab Fionn ag féchain ar in 
bfer mór ar fedh tamaill fhada óir ní fhacaid a shamailsen riam 
roime. Ocus do bí ac siubal roime sin t-slíge nó gur labair in fer 



---

p.291




is co ndubairt: ‘Crét é in raon siubail ná sechráin so do bain duit, 
a Fhinn mic Chumaill,’ ar sé ‘at aonar ocus at aonracht gan duine 
d'fiannaib Eirenn at fochair.’ ‘Atá,’ ar Fionn, ‘do mhéit mo bhuaidertha ocus mo thrioblóide nach bfuil faill acam ar sin d'innsin 
duit. Ocus dá mbiadh gan rnaith acam ann, muna n-innsi dam é,’ 
ar in fer mór ‘beir fána dholaid ocus fána dhígbáil co bráth.’
‘Maisedh,’ ar Fionn, ‘más éicen dam sin d'innsin duit bíodh a fhios 
acat gurab é Caol an Iarainn mac ríg na Tesáille tháinic istech 
co Beinn Edair mic Edgaoithe sin medón lae indiu ac gabáil 
áirdchíosa is áirdchennais Eirenn acht muna bfagbadh aonlaoch 
amáin bérus buaid air do rith do chomrac nó do chorraigecht. 
Cad as mian daoib do dhénam?’ ar in fer mór. ‘Óir is aichnid 
damsa go maith é ocus ní fuil énní dá ndubairt in laoch sin nach 
dtic leis a choimlíonad. Ocus dogénad ár bfer ocus bferóclách do 
thabairt ar in bféinn go h-uilide.’ ‘Is mian liom,’ ar Fionn, ‘dol ar 
chenn Chaoilte co Temair na ríg. Ocus muna bfagbad ann sin é 
dogébad go derbhta i gCéis Chorainn na bfiann é innus co 
mbenfadh gell retha don laoch út.’ ‘Maisedh,’ ar in fer mór, ‘is 
duine gan rígacht tu más é Caoilte mac Rónáin do chrann bagair. Ní fhedarsa tra cad dogénad,’ ar Fionn. ‘Atá a fhios sain 
agamsa,’ ar in fer mór: ‘Dá nglacfá liomsa dar mo mhionna do 
bhainfinn gell retha don laoch út.’ ‘Mesaimse,’ ar Fionn ‘co bfuil 
do dhíchell le dénam acat do chóta is do bhróga móra d'iomchur 
aoinleithmíle amáin d'ferann sin ló ocus gan dul i ngell retha 
risin laoch út.’ ‘Dar go deimin muna mbainedsa dhe é ní bainfidh 
fer d'feraib Eirenn,’ ar in fer mór. ‘Déntar amlaid,’ ar Fionn. ‘Acht 
crét as ainm duit?’ ‘Bodach in Chóta Lachtna as ainm dam,’ ar sé.


¶4] Ann sin fillios Fionn ocus Bodach in Chóta Lachtna tar a n-ais 
ocus ní h-aithrister a n-aister ná a n-imthecht nó co ráncatar co 
beinn Edair mic Edgaoithe.


¶5] Is ann sin do chruinnigedar fianna Eirenn uile i dtimchioll in 
fhir móir uair ní fhacatar a shamail riam roime. Táinic Caol in 
Iarainn do láthair ocus d'fiarfaig an tuc Fionn leis in fer do 
rithfedh ris féin. Ocus adubairt Fionn co dtuc ocus do thesbáin 
do é. Ar bfaicsin in Bhodaig do Chaol adubairt nach rithfedh 
rena leithéid do bhodach smertha choidche. Arna chloistin sin 
don bhodach dorigne glámrad garb gáire ocus adubairt: ‘Is 
mellta ataoi dom thaobsa a ghaiscedaig,’ ar sé, ‘ocus tabair dam 
fios na scríbe rithfios tu ocus muna rithedsa sin riotsa ocus 


---

p.292




tuilled más é do thoil é is letsa breith {MS folio 8b} in ghill. Ni h-áil dam ní bud lugha iná trí fichid míle do scríb retha do beith reomam,’ ar 
Caol. ‘Is maith mar tharla,’ ar in fer mór: ‘Trí fichid míle go cinnte 
ó Beinn Edair mic Edgaoithe co Sliab Luachra na Muman. Ocus 
muna rithedsa sin riotsa ocus tuilled más é do thoil é is letsa 
breith in ghill.’ ‘Déntar amlaid,’ ar Caol. ‘Maisedh,’ ar Bodach in 
Chóta Lachtna, ‘is é ní as cóir dúinn do dhénam gluasacht siar co 
Sliab Luachra na Muman ocus comnaide na h-oidche inocht do 
dhénam ann innus co mbiam réid do chum ár n-aistir ocus ár 
n-imthechta ar a márach.’


¶6] Is ann sin do ghluais in dias deglaoch sin. Mar atá Caol an 
Iarainn mac ríg na Tesáille ocus Bodach in Chóta Lachtna. Ocus 
ní h-aithrister a n-imthús co ráncatar Sliab Luachra na Muman ac 
dul faoi don ghréin. Is ann sin do labair ín Bodach ocus is é 
adubairt: ‘A Chaoil in Iarainn,’ ar sé, ‘is cóir dúinn árus toige nó 
botháin do dhénam bhias ós ár gcionn inocht. Dar go derbta ní 
rachad do dhénam toige ar Shliab Luachra na Muman mar ghell 
ar chomnaide aonoidche is gan súil agam re techt tar m'ais lem 
ló arís.’ ‘Déntar amlaid,’ ar in Bodach, ‘acht má thic liomsa árus 
toige nó boithe do dhénam is fada uada immach bhias cach aon 
nach dtiubradh a chongnam dochum a dhénta.’


¶7] Is ann sin do ghluais in Bodach fán gcoill aimréid dorcha ba 
choimnesa do. Ocus ní stad ná mórchomnaide dorigne nó gur 
shnaidm sé ceithre cúpla fiched do móradhmad ocus co dtuc leis 
iat fóna ndíol taobán gcoille ocus d'úrluachair in t-sléibe don 
ualach sin. Ocus gur chuir tech fada fairsing ina shesam fó 
dhíon ocus fó thégar. Ina diaid sin do chuir mórthorc móradbal 
móirtheined d'úrach ocus do chríonach na coille ar úrlár in lóistín 
sin ocus do labair in dara h-uair le Caol: ‘Más duine thu thiocfus 
liomsa d'fiadach ar bith fó na coilltib so.’ ‘Ní fios damsa é,’ ar 
Caol. ‘Ocus dá mb'edh ní led leithéidse do rachainn d'emhnad.’


¶8] Is ann sin do ghluais in Bodach fón choill aimréid dorcha ba 
choinmesa do, ocus ní cian do chuaid innte in tan do mhúscail 
sé scaoth muc bfiadhain, ocus do ghab i n-aghaid na scaoithe 
ocus in torc ba threise atchonnairc sé do scar risin scaoith ocus 
do len i réim gacha conaire ocus gacha diamrach é gur sháraig 
le tréine retha ocus saothair é. Do thrascair co lár ocus co lántalam é. 
Do chóirig co glan degthapaid é, ocus do chuir i gcionn 
na teinedh lánmóire sin dá róstadh é ocus glés iompóidh ar na 



---

p.293




beraib sin uathaib féin. Is ann sin do ghluais in Bodach ocus ní 
stad ná mórchomnaide dorigne co toigh mbarúin innse Úi Chuinn 
do bí deich míle fichet ó Shliab Luachra. Ocus tuc leis dá bairille 
fíona dá méis petair ocus a rraibe d'arán ollmaighte sin tech, 
bórd ocus cathaoir. Ocus tuc leis don ualach sin iat corráinic co 
Sliab Luachra na Muman tar a ais. Ocus do fuair a chuid feola 
rósta roime. Do chuir leth an tuirc leth an aráin ocus bairille 
fíona i n-oirchill na maitne. Ocus do chuir leth aile ar bórd faoi 
féin. Do suid síos co sadhail sochma. D'uaid a leordóithin bídh 
ocus d'ól bairille fíona ina chorp síos ina dhiaid. Do chroith lánbhrat 
luachra ar úrlár in lóistín sin, ocus do bí ina thoirrchim 
shuain ocus shírchodalta nó gur éirig grian lántsoillsech arna 
márach ocus co dtáinic chuige Caol an Iarainn do bí in oidche 
sin ar taob in t-sléibe gan biad gan dig ocus gur mhúscail as a 
chodlad é. Ocus adubairt: ‘Éirig a Bhodaig,’ ar sé ‘is mithig dúinn 
dol dochum ár n-aistir ocus ár n-imthechta {MS folio 9} festa. Is ann sin do 
múscail in Bodach ocus do chuimil bos dá shúilib ocus adubairt: 
atá uair dom chodlad gan dénam agam go fóill, acht ós deifir 
atá ortsa dobeirim mo thoil duit beith ac imthecht ocus biadsa 
ad dhiaid gan amrus.’


¶9] Is ann sin do ghluais Caol roime sin t-slige ocus ní raibe gan 
móiregla air fón nemshuim atchonnairc ac in mBodach acá 
dénam de. Acht in tan do chodail in Bodach a leordóithin d'éirig 
ina shuide, d'ionnail a agaid ocus a láma, do chuir biad ar bórd 
faoi, do suid síos go sadhail sochma, ocus d'uaid leth in tuirc 
leth in aráin ocus d'ól bairille fíona ina chorp síos ina dhiaid.


¶10] Is ann sin d'éirig in Bodach ocus do chuir cnáma na muice co 
bailech i mbeinn a chóta lachtna. Do ghluais roime mar luas 
áinle nó ferbóige nó mar ghal ghaoithe ruaide mhárta ac gabáil 
fó mhaoilinn chnuic nó chairrge cennghairbe nó co ruc Caol in 
Iarainn istech. Ocus do theilg cnáma na muice tarrsna sin t-slige 
roime ocus adubairt: ‘a Chaoil in Iarainn,’ ar sé, ‘féch in bfuigtheá 
creinnt ar bith ar na cnámaib sin. Óir is derb co bfuilir lán d'ocrus 
ar mbeith ar Sléib Luachra na Muman aréir ad throscad.’ ‘Do 
chrochad dogébthá a Bhodaig,’ ar Caol ‘sul rachainnse ag iarraid 
bhíd ar na cnámaib do bís ac creinnt led chraoisfhiaclaib.’ ‘Maised,’ 
ar in Bodach, ‘ní mór duit cor siubail do chur ort bhus ferr iná 
chuiris co fóill.’


¶11] Is ann sin do ghluais in Bodach ina réim siubail amail do 



---

p.294




rachadh i bfírgheilt ghlinne nó co ndechaid deich míle fiched dá 
shlige don scríb sin. Is ann sin do ghab in Bodach ac ithe smér 
do na driseogaíb do bí ar dá thaob in bhelaig nó in bhóthair co 
dtáinic chuige ann sin Caol in iarainn co ndubairt: ‘a Bhodaig,’ ar 
sé, ‘atáit trí míle fichet as so siar in áit i bfaca beinn dod chóta 
lachtna casta fó bhrágaid tuim ocus benn aile fá bhrágaid tuim 
deich míle uadh sin siar.’ ‘In iat benna mo chótasa,’ ar in Bodach 
ac féchain síos air féin. ‘Is iad co deimin,’ ar Caol. ‘Maisedh,’ ar in 
Bodach, ‘is é as cóir duitse do dhénam fuirech ann so ac ithe smér 
co bfilledsa ocus benna mo chóta do thabairt liom.’ ‘Is derb nach 
ndénfad,’ ar Caoi. ‘Déntar amlaid,’ ar in Bodach.


¶12] Is ann sin do ghluais Caol roime ocus fillios in Bodach co 
bfuair benna a chóta mar adubairt Caol. Do suid ocus do tharraing immach a shnáthaid is a shnáithe gur fhuaig ina n-áit féin iat arís. 
Is ann sin fillios in Bodach tar a ais. Ní fada do chuaid 
Caol in tan ruc air ocus adubairt leis: ‘a Chaoil,’ ar sé, ‘is cóir duit 
cor siubail do chur ort bhus ferr iná mar do chuiris fós más mian 
let áirdchíos na h-Eirenn do breith let mar adubrais chena. Óir ní 
biadsa ac fiiledh tar m'ais festa.’


¶13] Is ann sin do ghluais in Bodach mar luas áinle nó ferbóige nó 
mar ghal ghaoithe ruaide mhárta ac gabáil fo mhaoilinn chnuic 
no chairrge cennghairbe amail is go rachad i bfírgheilt ghlinne. 
corop é sin tréinréim ruathair shiubail do bí fán mBodach co 
ndechaid fó mhaoilinn chnuic do bí fó chúig míle do bheinn 
Edair mic Edgaoithe. Is ann sin do chrom an Bodach ac ithe 
smér do na driseogaib co nderna sac sughlíonta de féin. Cid tra 
acht chuirios an Bodach a chóta lachtna de. Ocus do tharraing 
immach a shnáthaid ocus d'fuaig a chóta co nderna mála fada 
fairsing fírdhomain de. Líonus in Bodach a chóta co bél do na 
sméraib ocus do chuimil a lán díob dá chroicionn co raibe chom 
dub re gual gobann. Do thógaib in Bodach in tualach smér sin ar 
a ghualainn ocus do ghluais roime co talcanta {MS folio 9b} traigésga ac 
innsaigid bheinne Edair.


¶14] Is amlaid do bí Fionn ocus in fhiann co coitchenn lán do 
mhóiregla gurab é Caol in Iarainn do bí i dtosach, óir do chuiretar uile a muinigin i mBodach in Chóta Lachtna is gan fhios ar 
bith aca cia ar bh'é. Do bí techtaire áirithe ag Fionn immuich ar 
mullach na tulcha d'féchain cia aca don lucht retha do bí i dtús. 
Ar bfaicsín in Bhodaig do do chuaíd istech ocus d'innis Fionn co 



---

p.295




raibe Caol ac techt i mbél in róid ocus in Bodach marb ar a 
ghualainn. Culaidh airm ocus éididh ar Fionn don té dobérus 
chucainn scéla as ferr iná súd. Do chuaid in dara techtaire immach ocus d'aithin gurab é in Bodach do bí ann. Do chruinnigetar fianna Eirenn uile co ró luthgáirech i dtimchioll in Bhodaig 
ocus d'fiarfaigetar scéla de. ‘Atáit scéla maithe acam dúib,’ ár sé, 
‘acht atá do mhéit m'ocrais nach bfédaim a gcraobscaoiled nó go 
n-ithed mo dhóithin mine loiscréin ocus sméra le chéile. Tucas 
féin *na sméra liom ocus tabraidse* mo dhóithin mine loiscréin 
dam.’ Is ann sin do scarad brat mór ar in mbeinn fán mBodach 
ocus carn mine loiscréin ina chertlár. Ocus do dhoirt in Bodach a 
tsac smér ar fud na mine ocus do chrom ac ithe fó thenn. 


¶15] Ní cian dóib in tan atchonnarcatar Caol i mbél in róid ocus a 
lám i ndornchur a chloidim ocus a dhá shúil ar derglasad ina 
chenn ocus é réid le dul fán bféinn dá gcoscairt ocus dá 
gcnáimgherrad. Ar bfaicsin Chaoil ar an órdugad sin don Bhodach thócbus lán a chráige don mhin ocus do na sméraib ocus 
thucus urchur nertmar ar Chaol díob gur chuir a chenn fedh 
maith ferainn óna chorp. Rithios in Bodach mar a raib in cenn 
ocus tucus in dara urchur de d'innsaigid na colna gur dhaingnig 
é chom daingen is do bí riam. Acht is amlaid do bí a agaid ar a 
dhruim ocus a chúl ar a bhrollach. Do rith in Bodach mar a raib 
Caol ocus do bhuail compar a chléib ocus a chuirp go h-athlam 
sin talam ocus do chengail co cruaid docrach doscaoilte é ocus 
adubairt: ‘a Chaoil,’ ar sé, ‘nár dhrochbaramlach duit a rádh co 
mbiadh áirdchíos ocus áirdchennas na h-Eirenn let don dul so. 
Acht ní biaidh lena rádh re fiannaib Eirenn co dtiubradaois braon 
mbáis nó mbegshaogail d'aonlaoch amáin is gan nech aige acht é 
féin dá chosaint. Ocus más duine thu bhérfus grian ocus ésca i 
dtacaidecht le cíos na Tesáille gacha bliadna red ló do chur fó 
dhéin Fhinn ocus fhiann Eirenn biaid t'anam let ar in dóig i 
bfuilir anois.’ Tuc Caol grian ocus ésca i dtacaidecht rissin do 
choimlíonad gacha bliadna rena ló. Ann sin beirios in Bodach ar 
barr láime ar Chaol ocus treoraigios dochum a luinge é ocus 
chuirios ina shuide innte é. Ina dhiaid sin bhuailios in Bodach 
preb i ndeired na luinge ocus chuirios secht léige ar fairrge 
immach don phreib sin í.


¶16] Ag sin mar d'éirig a thurus le Caol in iarainn mac ríg na 
Tesáille. A léigen a bhaile ar ghlés óinmide ocus amadáin ocus 



---

p.296




gan do nert aige buille do bhualad i gcath ná i gcruadchomrac 
rena ló arís. Fillios in Bodach tar a ais mar a raibh Fionn ocus 
fianna Eirenn ocus d'innis dóib gurab é síogaidhe rátha Chruachan 
tháinic dá bfuascailt as in ngéibionn i rrabatar. Is ann sin dorigne 
Fionn fleid ocus fésta lae ocus bliadna don tsíogaide.


¶17] Gurab é sin echtra Chaoil in Iarainn mic ríg na Tesáille ocus 
Bhodaig in Chóta Lachtna conice sin.


.Finit.









